Omnia val steeds verder weens verlies | Netwerk24
Deur Hanlie Stadler 14 Junie 2019 12:50
Omnia het Vrydag nóg 2,2% se markwaarde verloor nadat die maatskappy die mark weer herinner het aan hoe swak sy resultate vir die boekjaar tot einde Maart gaan wees.
Die kunsmisgroep se aandeelprys het die oggend meer as 3% verloor nadat hy 'n Sens-verklaring uitgereik het.
Volgens die verklaring gaan sy wesensverlies effens kleiner wees as wat hy in Maart voorspel het, maar dit gaan steeds tussen 59c en 139c per aandeel beloop. In Maart is 'n wesensverlies van meer as 198c per aandeel vir die boekjaar tot einde Maart voorspel, teenoor 2018 se wesensverdienste van 991c per aandeel.
Omnia se basiese verlies per aandeel gaan steeds in die band van 591c tot 670c per aandeel wees, soos in Maart voorspel, teenoor die verdienste van 985c per aandeel in vorige boekjaar.
Die resultate word op 25 Junie uitgereik.
Droogtes in groot dele van die land, die wisselvallige rand, veranderinge in die mynboubedryf, plaaslik en in die buiteland, en "algehele moeilike handelstoestande" kry die skuld vir die feit dat die groep vanjaar 'n verlies ly.
Die maatskappy was die afgelope ruk in die nuus weens die aankondiging dat sy skuldlas onhoudbaar geword het weens verkrygings wat oor die afgelope jare gedoen is. Die groep gaan 'n regte-uitgifte van R2 miljard doen om sy skuldvlakke te verminder.